Ida Auken (S), 2013-03-19:
Jeg vil gerne begynde med at takke ordførerne for indlæggene.
Det er jo ganske rigtigt, at Danmark i årtier har haft pant på de kendte glasflasker til øl og sodavand.
I de sidste 10 år har vi udvidet pantsystemet til også at omfatte dåser og engangsflasker, og nu er der så også pant på flasker med kildevand og iste.
Pantsystemet er en vigtig brik, når vi vil forebygge affald og genanvende værdifulde ressourcer.
De mange tomme dåser og flasker, som forbrugerne returnerer, bliver enten genbrugt eller smeltet om til nye dåser og flasker.
Dansk Retursystem har en meget stor del af æren for, at vi i dag har et velfungerende pantsystem.
Systemet bliver drevet professionelt med fokus på udvikling og effektivisering til gavn for alle interessenter fra miljøet og forbrugerne til bryggerier, importører og butikker.
For finansloven 2012 har regeringen sammen med Enhedslisten besluttet at indføre en ny model for, hvordan den ikkeindløste pant, som Dansk Retursystem kan indtægtsføre, kan bruges.
Indtægten stammer fra pant for dåser og flasker, som ikke bliver leveret tilbage.
Den nye model skal sikre staten, man kan sige fællesskabet, en del af indtægterne, og samtidig skal det økonomisk og miljømæssigt velfungerende pantsystem opretholdes.
Det er vi heldigvis enige med Dansk Retursystem om.
Halvdelen af betalingen forudsætter, at Dansk Retursystem får eneret til også at stå for en ordning med pant på emballage fra de tyske grænsebutikker, og dermed svarer jeg så på fru Vivi Kiers spørgsmål, altså at det forudsætter en aftale, så det kommer ikke, hvis ikke aftalen er der.
Det er afgørende, at Dansk Retursystem kan fortsætte sit arbejde med at videreudvikle og effektivisere pantsystemet, selv om selskabet skal betale et årligt beløb til fællesskabet.
Beløbene er fastsat, så de gebyrer, som bryggerier og importører betaler til Dansk Retursystem, kan holdes i ro.
Til Dansk Folkepartis ordfører vil jeg sige, at det jo lige præcis betyder, at det ikke påvirker grænsehandelen, fordi gebyrerne bliver holdt i ro.
Jeg kan fortælle, at der er en positiv udvikling i drøftelserne med Tyskland om en fælles løsning med pant på dåser og flasker fra tyske grænsebutikker.
Hvis vi finder en løsning, vil det betyde, at danske forbrugere kan aflevere tomme dåser og flasker købt i de tyske grænsebutikker og få panten tilbage i Danmark.
Pant på emballage fra grænsehandel vil give en miljøgevinst, når de mange tomme dåser og flasker fra grænsehandelen bliver indsamlet i Danmark og genanvendt.
Det betyder, at kun en begrænset del af de tomme dåser og flasker bliver samlet ind og genanvendt.
Det gælder især en stor mængde aluminiumsdåser, som i dag går til spilde i danske forbrændingsanlæg sammen med det almindelige husholdningsaffald, og mange dåser ender som henkastet affald i naturen.
Så snart Tyskland og Danmark er blevet enige om detaljerne, vil jeg fremsætte et lovforslag, som skal udvide det eksisterende danske pantsystem med en ordning for dåser og flasker fra tyske grænsebutikker.
Vi er enige med Dansk Retursystem om, at det økonomisk og miljømæssigt velfungerende pantsystem skal opretholdes, og derfor vil jeg også ud over lovforslaget her udstede en ny bekendtgørelse, som giver Dansk Retursystem et økonomisk råderum, og som giver administrative lettelser for både Dansk Retursystem og de berørte dele af erhvervslivet.
Jeg vil også ændre den gældende pantbekendtgørelse, så Dansk Retursystems eneret forlænges fra udgangen af 2016 til udgangen af 2019.
Med en længere eneretsperiode kan Dansk Retursystem bedre effektivisere og udvikle pantsystemet, og en længere tidshorisont giver også Dansk Retursystem mulighed for at holde de årlige driftsomkostninger nede.
Det andet formål med lovforslaget er at sikre Dansk Retursystem bedre mod tab.
Dansk Retursystem har lidt et tab på 20 mio. kr. i perioden 2009-2012, fordi visse producenter og importører ikke har indbetalt skyldig pant og gebyrer.
Derfor foreslår vi også, at loven skal indeholde mulighed for at fastsætte regler om, at bryggerier og importører skal stille sikkerhed for betaling af pant og gebyrer.
Når Dansk Retursystem taber mindre på pant og gebyrer, kan vi i stedet bruge pengene på at forbedre pantsystemet til gavn for både miljøet, erhvervslivet og forbrugerne.
Samtidig vil forslaget forbedre konkurrencevilkårene for de producenter og importører, som rent faktisk betaler pant og gebyrer til Dansk Retursystem.
Reglerne i bekendtgørelsen vil blive udarbejdet efter drøftelser med Dansk Retursystem og de berørte dele af erhvervslivet.
Samlet set skal lovforslaget sikre et fortsat miljømæssigt og økonomisk velfungerende pantsystem.
Med disse ord vil jeg ønske en god videre behandling af forslaget i udvalget.